b'\n_START_ARTICLE_\nMarta Mata i Garriga\n_START_SECTION_\nBiografia\n_START_PARAGRAPH_\nMarta Mata i Garriga va n\xc3\xa9ixer el 22 de juny del 1926  va morir el 27 de juny del 2006,era filla d\'una altra il\xc2\xb7lustre pedagoga catalana, \xc3\x80ngels Garriga, que la va influir molt en la seva vida professional. Va estudiar a les aules dels grups escolars de l\'Ajuntament de Barcelona. L\'any 1937 comen\xc3\xa7a el batxillerat a l\'Institut-Escola del Parc de la Ciutadella, dirigit per Josep Estalella. Acaba els estudis de batxillerat l\'any 1943, a l\'Institut Verdaguer, i inicia els de Ci\xc3\xa8ncies Naturals a la Universitat de Barcelona._NEWLINE_Llicenciada en Filosofia i Lletres per la Universitat de Barcelona en 1957, en l\'especialitat de pedagogia. Va ser cofundadora de l\'Associaci\xc3\xb3 de Mestres Rosa Sensat el 1965, que va impulsar la renovaci\xc3\xb3 pedag\xc3\xb2gica amb el restabliment de la democr\xc3\xa0cia a Espanya. M\xc3\xa9s endavant, participa en la creaci\xc3\xb3 de l\'Institut de Ci\xc3\xa8ncies de l\'Educaci\xc3\xb3 (ICE) de la Universitat Aut\xc3\xb2noma de Barcelona (1971) i, l\'any seg\xc3\xbcent, en l\'inici de l\'Escola de Mestres de la mateixa universitat on imparteix diversos cursos de Did\xc3\xa0ctica de la Llengua i de Pedagogia. A partir d\'aquell moment desplega un extens programa d\'investigaci\xc3\xb3 sobre l\'ensenyament de la llengua catalana. _NEWLINE_Marta Mata defensa l\'educaci\xc3\xb3 p\xc3\xbablica entesa com a pe\xc3\xa7a mestra de la millora de la societat, i el dret a l\'educaci\xc3\xb3, com \xc2\xa0\xc2\xabl\'escola bona per a tots\xc2\xbb. Impulsa la creaci\xc3\xb3 del Patronat Municipal de Guarderies de Barcelona, l\'any 1979, i tamb\xc3\xa9 el moviment de ciutats educadores, una xarxa mundial que la porta a viatjar als Estats Units, l\'Argentina, Col\xc3\xb2mbia, Su\xc3\xa8cia, Costa Rica, Su\xc3\xafssa, Fran\xc3\xa7a, It\xc3\xa0lia i Anglaterra. _NEWLINE_Les seves publicacions en el camp de la pedagogia s\xc3\xb3n molt nombroses. A banda dels llibres d\'exercicis i de did\xc3\xa0ctica de la fon\xc3\xa8tica, la lectura i l\'escriptura, crea i adapta contes infantils i escriu multitud d\'articles de pedagogia i de pol\xc3\xadtica educativa en peri\xc3\xb2dics i revistes com Cuadernos de Pedagog\xc3\xada, Perspectiva Escolar \xe2\x80\x94impulsada per ella mateixa el 1974\xe2\x80\x94 o Inf\xc3\xa0ncia, en qu\xc3\xa8 escriu editorials i guions tem\xc3\xa0tics en els respectius consells de redacci\xc3\xb3. Era directora pedag\xc3\xb2gica de les col\xc2\xb7leccions Desplega Vela, La Galera d\'Or, Els Llibres dels Colors, Nous Horitzons, La Ruta del Sol (totes de l\'editorial La Galera), La Clau de "Rosa Sensat" (Onda) i Rondalles de Menorca. A m\xc3\xa9s a m\xc3\xa9s era assessora d\'altres editorials com Teide i Vicens-Vives o la revista Cavall Fort, aix\xc3\xad com de diverses col\xc2\xb7leccions o llibres de car\xc3\xa0cter educatiu. Entre les seves publicacions de car\xc3\xa0cter pol\xc3\xadtic cal destacar la declaraci\xc3\xb3 "Per una Nova Escola P\xc3\xbablica" de 1975._NEWLINE_Entre les nombroses distincions rebudes, destaquen la medalla d\'Alfons X el Savi (1990), la medalla d\'Or de Barcelona al M\xc3\xa8rit Cient\xc3\xadfic (1997) i la Creu de Sant Jordi de la Generalitat de Catalunya (1997). L\'any 1999 \xc3\xa9s nomenada doctora honoris causa per la UAB, distinci\xc3\xb3 que posa en relleu la seva tasca com a pedagoga, la lluita per la recuperaci\xc3\xb3 de la mem\xc3\xb2ria hist\xc3\xb2rica educativa a Catalunya despr\xc3\xa9s de la guerra civil i la defensa de l\'escola p\xc3\xbablica, democr\xc3\xa0tica i catalana. El 2000, i en representaci\xc3\xb3 de l\'Escola de Mestres Rosa Sensat, recull el XX Premi per la Pau, i el 2001, el premi Ramon Fuster. _NEWLINE_En el moment de la seva mort, ocupava el c\xc3\xa0rrec de presidenta del Consell Escolar de l\'Estat, el m\xc3\xa0xim \xc3\xb2rgan de participaci\xc3\xb3 de la comunitat educativa. No era sin\xc3\xb3 un mirall de l\'autoritat civil que va exercir Marta Mata en l\'educaci\xc3\xb3 a Catalunya i tamb\xc3\xa9 a l\'estat espanyol al llarg de diverses d\xc3\xa8cades.\n_START_SECTION_\nCarrera pol\xc3\xadtica\n_START_PARAGRAPH_\nMarta Mata va ser diputada del PSC a les Corts Espanyoles l\'any 1977, al Senat i diputada al Parlament de Catalunya i regidora d\'Educaci\xc3\xb3 de l\'Ajuntament de Barcelona. Des del 2004 era presidenta del principal organisme consultiu del Ministeri d\'Educaci\xc3\xb3, el Consell Escolar de l\'Estat. Conven\xc3\xa7uda que l\'educaci\xc3\xb3 \xc3\xa9s una responsabilitat de la societat, de la ciutat, i que la renovaci\xc3\xb3 pedag\xc3\xb2gica necessita una actuaci\xc3\xb3 pol\xc3\xadtica valenta, uneix les dues facetes, l\'educaci\xc3\xb3 i la pol\xc3\xadtica, en la seva traject\xc3\xb2ria vital. Durant el seu mandat com a diputada fou un dels ponents socialistes, conjuntament amb Pepe Gonz\xc3\xa1lez, de la primera llei de normalitzaci\xc3\xb3 ling\xc3\xbc\xc3\xadstica.\n_START_SECTION_\nObra publicada\n_START_PARAGRAPH_\nTota la seva extensa bibliografia est\xc3\xa0 disponible en la Biblioteca Curt\xc3\xb3 (Saifores, Banyeres del Pened\xc3\xa8s), originada a partir del fons familiar i professional d\'\xc3\x80ngels Garriga i de la seva filla Marta Mata, i tamb\xc3\xa9 de diversos donatius. T\xc3\xa9 les caracter\xc3\xadstiques i els fons de Biblioteca Escolar, Biblioteca Infantil i Juvenil (totes dues d\'actualitat i en creixement), Biblioteca especialitzada en la Renovaci\xc3\xb3 Pedag\xc3\xb2gica del segle XX, Biblioteca local de les tres comarques del Pened\xc3\xa8s, Mediateca escolar i Arxiu de documentaci\xc3\xb3 pedag\xc3\xb2gica i de pol\xc3\xadtica educativa. El seu fons est\xc3\xa0 integrat en el Cat\xc3\xa0leg Col\xc2\xb7lectiu de Biblioteques Universit\xc3\xa0ries de Catalunya i en conveni amb la Universitat Rovira i Virgili de Tarragona.\n_START_SECTION_\nLlegat\n_START_PARAGRAPH_\nMarta Mata ha estat votada en un proc\xc3\xa9s participatiu realitzat al mar\xc3\xa7 del 2010 a Palafrugell de dones que mereixen un carrer.'